**Το Καλαντόνερον, ένα Ποντιακό έθιμο της Πρωτοχρονιάς στον Πόντο.**

**Την Πρωτοχρονιά πολύ πρωί και λίγο μετά τα μεσάνυχτα, έπρεπε απαραίτητα κάποιο ενήλικο κορίτσι από την οικογένεια για να *«καλαντάζ’ το πεγάδ»* δηλ. να πάει δώρα στη βρύση του χωριού (φρούτα, ξηρούς καρπούς ψωμί, τσουρέκι κ.λ.π) και να πάρει το πρώτο νερό του καινούριου χρόνου το *καλαντόνερον.* Οι κοπέλες που πήγαιναν για το *καλαντόνερον,* δεν μιλούσαν σε όλη τη διαδρομή που έκαναν, γιατί πίστευαν ότι οι νεράιδες μπορούσαν να τις πάρουν τη φωνή. Όταν έφταναν στη βρύση, εναπόθεταν τα δώρα λέγοντας την ευχή *«Κάλαντα και καλός καιρός πάντα και του χρόνου»*** και έπαιρναν το *καλαντόνερον*.

Πίστευαν , επίσης, πως πάνω στην αλλαγή του χρόνου, η ροή του νερού σταματούσε για λίγο και έλεγαν ότι ***«το πεγάδ’ κοιμάται»***. Το πηγάδι ξυπνούσε δηλ. άρχισε να τρέχει μετά το ***καλαντίασμαν*** ( την προσφορά του δώρου). Αν σ’ αυτή τη μυστηριακή ώρα βρισκόταν κάποιος και έβλεπε το φαινόμενο, τον θεωρούσαν τυχερό και οι επιθυμίες του γίνονταν πραγματικότητα.

Το *καλάντισμα* την βρύσης γινόταν κυρίως από τις ελεύθερες κοπέλες. Το βράδυ της Πρωτοχρονιάς πρόσφεραν στο *«πεγάδ’»* διάφορα φρούτα και ιδίως μήλα. Σαν ανταπόδοση περίμεναν από τη νεράιδα της βρύσης την *«Πεγαδομάνα»* ν’ ανοίξει την τύχη τους λέγοντας: ***«Άμον τ’ ανοίγω το πεγάδ’, ν’ ανοίεται η τύχη μ’ κι άμον το τρέχ’ το νερόν να τρέχ’ και ευλοΐα».***

Τα ελεύθερα παλικάρια του χωριού καιροφυλακτούσαν κι όταν έφευγαν οι κοπέλες, πλησίαζαν στη βρύση κι έτρωγαν τα φρούτα. Αυτός που έτρωγε το μήλο της συγκεκριμένης κοπέλας, θα την ερωτευόταν και θα την παντρευόταν γιατί επενεργούσαν κάποιες μαγικές δυνάμεις κατά την Ποντιακή λαϊκή δοξασία και πίστη.

Κατά τη μεταφορά του *καλαντόνερου* οι κοπέλες, δεν έπρεπε να γυρίσουν να κοιτάξουν πίσω γιατί διαφορετικά θα αρρώσταιναν ψυχικά. Όταν το *καλαντόνερο* έφτανε στο σπίτι όλα τα μέλη της οικογένειας έπιναν από λίγο, για να τους πάει γούρι η χρονιά και ράντιζαν το σπίτι, την αυλή, τα ζώα και τα χωράφια. Τα κορίτσια έβρεχαν, με αυτό τα μαλλιά τους για να μακρύνουν πολύ. Σε κάθε σπίτι φύλαταν το *καλαντόνερο* μέσα μια κανάτα , έριχναν σε αυτό, τον αγιασμό των Φώτων και το θεωρούσαν ιαματικό.